和釣鰲行
作者：趙希逢
朝代：宋

paragraphs: 坎蛙難語江湖闊，百十爲群聲亂聒。
細聽不作驚人鳴，閣閣終宵口欲血。
有時鼓腹怒眼獰，水痕微觸心膽驚。
居汙可笑妄尊大，蓋亦未之覩海鯨。
巨鰲又非海鯨比，鬐鬛刺天鱗耀綺。
首冠靈山負蓬萊，定非區區蝸可餌。
逆風出沒蹤跡神，氣吐雲霧迷昏昏。
翻濤振浪力贔屭，涵泳焉知皆聖恩。
何人獨號文章伯，巷北巷南嗟迫窄。
翻身跳上崑崙山，沼視具區杯雷澤。
興來撥棹逝中流，風月輸他第一籌。
不學嚴陵閑釣瀨，也笑范蠡空扁舟。
自是天上神仙客，所至魚龍先失色。
絲綸百尺掌握中，放蕩滄波走趠舶。
垂綸直待鰲口開，剖開鰲腹聲如雷。
先將鰲頭獻天子，其餘一手擎歸來。